
Samfunnet er som en odelsgård.

Vi har arvet den av de døde

og forvalter den på vegne av de ufødte.

 

CHASE ALEXANDER JORDAL, 2025


 

Introduksjon

De siste 15 årene har vært en brytningsfull overgangstid for Europa og for Vesten. Migrasjonskrisen i 2015, den tilsynelatende normaliseringen av terrorangrep i europeiske storbyer og den russiske invasjonen av Ukraina har med tiden dratt Vesten ut av 1990-tallets idealistiske illusjon, og tilbake til realismens verden. Diffuse klimamål er blitt erstattet av opprustning, og nasjonen har igjen fått betydning som noe mer enn en relikvie fra historietimene.

Forestillingen om én global virkelighet har måttet vike for spørsmålet: Hva er vi villige til å forsvare? For hva – og hvem – er vi villige til å dø? Spørsmål som lenge ble avfeid som bakstreverske eller nasjonalistiske, står i dag igjen som de mest grunnleggende: Hva er nasjonen? Hva er fellesskapet?

Boken er skrevet ut ifra mitt eget perspektiv og er en sammenblanding av historie, filosofi og praktisk politikk. Dette er først og fremst en «debattbok». Altså mitt bidrag til debatten, skrevet på en måte som kan minne om et særdeles langt avisinnlegg. Dette er ikke noe fagbok, men det kan fungere som en mild introduksjon til en rekke tenkere, historiske begivenheter og filosofer som jeg er blitt kjent med i løpet av perioden jeg har vært politisk engasjert.

I kraft av at dette er en debattbok så har jeg bestemt meg for å bruke en form for kildehenvisning som jeg kaller du kan google det selv-stilen. Dette vil si at der hvor jeg henviser til en bestemt undersøkelse, bok, hendelse eller lignende, så gjør jeg det på en måte som gir nok informasjon til at leseren, dersom han skulle ha interesse av det, fint kan søke seg frem til kilden ved hjelp av beskrivelsen i teksten. For eksempel istedenfor å skrive (Toje 2013, side 160-163) midt i teksten, så skriver jeg heller at Asle Toje gjør et godt poeng ut av dette i boken «Rødt, Hvitt og Blått» hvor han gjennom en rekke reiser i Sverige tegner et tydelig bilde av den frivillige segregeringen som har funnet sted der etter at masseinnvandringen tok fart på 1970-tallet. Jeg velger å gjøre dette fordi denne boken ikke skal fungere som et samfunnsfaglig oppslagsverk, men heller en debattbok tuftet på mitt syn og mine oppfatninger av de problemene Norge og Vesten står ovenfor i dag. Jeg vil at boken skal være mer som en samtale med meg, fremfor en fagbok som fort kan gjøre at vanlige folk og unge mennesker kan falle av budskapet.

Det offentlige ordskiftet i Norge og Vesten er blitt betydelig mer realitetsorientert de siste årene. Mye av dette kan nok skyldes krigens brutale virkelighet, som nå er kommet til vår egen region med krigen i Ukraina. Denne virkeligheten har dratt oss vekk fra mange av «soseprosjektene» vi har bedrevet de siste årene. Der vi har konstruert parallellvirkeligheter hvor for eksempel kjønnsrepresentasjon i førstegangstjenesten er blitt viktigere enn kampkraft. Eller hvor fordelene ved et såkalt «fargerikt fellesskap» blir så hevet over tvil at de hverken tåler spørsmål eller kritikk. Virkeligheten har kommet tilbake. Og med det trenger vi virkelighetsorienterte løsninger.

Vi kan hvis vi vil er en bok som tangerer mange ulike politiske temaer. Fra innvandring til arkitektur. Det er temaer som svært mange er opptatt av i dag, og som jeg opplever at flere yngre mennesker, spesielt unge menn, er mer opptatt av i dag enn i min egen ungdomstid. Det har pågått et kulturelt og politisk skifte, en reaksjon mot globalismen så vel som den tullete sirkusparaden som ofte blir omtalt som woke.

Vi kan hvis vi vil er en samling av mine politiske tanker knyttet til disse spørsmålene, så vel som en slags innføring til tematikken tilpasset den nye generasjonen. Det gleder meg stort å se, og ha møtt, mange unge mennesker som alvorlig og seriøst er opptatt av vår tids viktige spørsmål. Jeg håper at boken kan være til nytte for dem.

Denne boken er som sagt skrevet ut fra mitt personlige perspektiv. Dette er et perspektiv flere har omtalt som nasjonalkonservativt. Det kan jeg være enig i. Men først må vi undersøke hva et slikt begrep faktisk inneholder og betyr.


 

Om nasjonalkonservatisme

Vi kan hvis vi vil er skrevet ut ifra et perspektiv som kan defineres som nasjonalkonservativt. Dette er et begrep som har blitt brukt i stadig økende grad etter 2010-tallet for å beskrive de mange nye politiske bevegelsene som har oppstått i kjølvannet av globaliseringens høyvannsmerke (1990–2010-tallet). Disse nye bevegelsene eller fenomenene, enten det har vært snakk om Viktor Orbán i Ungarn, Duterte, Trump, Brexit, Front National osv., har alle til felles at de er blitt opplevd som tilsynelatende tilhørende høyresiden, dog uten at forbindelsen til de tradisjonelle og noe kjedelige høyrepartiene har vært spesielt åpenbar. Mange ulike begrep er blitt brukt for å karakterisere de ovennevnte eksemplene, med varierende grad av hell. Det nye høyre, alternativ-høyre (AltRight med dets røtter i 4chan-miljøet), høyreradikale, høyreekstreme, nasjonalistisk, fascistisk, nazistisk, populistisk og antiliberale er bare noen av merkelappene som er blitt introdusert i et desperat forsøk på å stemple disse fenomenene, som alle har til felles at de har et eller annet med høyresiden å gjøre, selv om det ikke alltid er gitt hva det er.

Siden 2010-tallet har svært mange nye partier, bevegelser og enkeltindivider etablert seg som motstandere av globaliseringens tidsalder. Også mange med direkte røtter på den tradisjonelle venstresiden. Men slike grupperinger har man i all hovedsak holdt seg til å omtale som venstrepopulister. For mange av de ovennevnte bevegelsene og partiene medt en slags tilknytning til høyresiden, har nok noen av stemplene vært treffende. Om så noe uklare og grove.

Et annet begrep som er blitt brukt i økende grad i denne tidsperioden, er «nasjonalkonservativ». Dette er et begrep som nok i større grad er blitt brukt både av dem som har forsøkt å kategorisere, så vel som av dem som er blitt kategorisert. Det er et begrep hvis navn tyder på en grad av avstand fra de tradisjonelle høyrepartiene, samtidig som det ikke virker like radikalt og fremmed som mange av de andre begrepene som er blitt nevnt. Selv har jeg, frem til skrivende stund, aldri skriftlig omtalt meg selv som nasjonalkonservativ. Jeg har blitt omtalt som nasjonalkonservativ av andre, og har egentlig aldri hatt noe særlig imot det. For det er et begrep som jeg i det store og det hele anser som beskrivende. Et begrep som både markerer avstand til det folk tradisjonelt oppfatter som «høyresiden», så vel som det gjennom sitt navn understreker hva som er i førersetet av ideologien.

Det nasjonale og hensyn til nasjonens interesser tuftet på et konservativt grunnfjell. Denne boken er skrevet ut fra mitt eget perspektiv. Et perspektiv jeg anser som nasjonalkonservativt. Men hva er egentlig nasjonalkonservatisme? Hva er dets grunnprinsipper, hvordan skiller den seg fra vanlig konservatisme, og har den egentlig noe som helst å gjøre med dagens tradisjonelle høyrepartier?

Hva er konservatisme?

Konservatismen er først og fremst en livsanskuelse, altså en måte å se på livet hvor politikk og resten av ideologien er en naturlig følge. Jeg anser konservatismen som en av de tre grunnleggende livsanskuelsene som danner grunnlaget for alle andre politiske ideologier.

Ett av spørsmålene som skiller disse livsanskuelsene, er synet på menneskenaturen. Det er altså den sosialistiske, den liberale og den konservative måten å se på menneskenaturen på. Den sosialistiske måten skiller seg fra de andre ved at den ikke anerkjenner verdien av – eller i ytterste konsekvens eksistensen av – en menneskenatur. For sosialisten er menneskenaturen oppkonstruert. Mobbing i skolen og dårlige resultater i samfunnet, samt enkelte former for diskriminering, skyldes ikke noe iboende i mennesket, men de er heller konsekvenser av samfunnet vi bor i. Slike forhold kan endres ved hjelp av sosiale tiltak og politikk, fordi mennesket tross alt er som en blank tavle som kan påvirkes utenfra.

Dette er svært forskjellig fra det liberale og det konservative synet, som tross alt anerkjenner eksistensen, og betydningen av en menneskenatur for videre politikk. Forskjellen her er hvorvidt man anser menneskenaturen som primært positiv, og derfor ønsker mest mulig frihet for enkeltindividet, eller som noe som kan være negativt. Som samfunnet må legge bånd på.

For den liberale er menneskenaturen naturlig positiv; mennesket er iboende godt, og jo mer frihet enkeltindividet har, jo bedre er det for samfunnet. Fra et slikt perspektiv er det naturlig med en så liten stat og så mye frihet for enkeltindividet som mulig. Dette fordi enkeltindividets natur er god, og dermed vil beslutningene som enkeltindividene tar, også være gode. Dette synet går tilbake til filosofer som Rousseau og hans syn på naturtilstanden som grunnleggende positiv.

Dette skillet i syn på menneskenaturen går igjen tilbake til filosofer fra fortiden, som for eksempel Thomas Hobbes, som betraktet livet i naturtilstanden som kort, brutalt og grusomt. Dette er ikke for å si at konservative utelukkende har et negativt syn på menneskeheten, men at vårt syn er noe mer pessimistisk enn det våre liberale venner har. Der hvor de liberale ser et samfunn hvor enkeltindividet får maksimal frihet som et sted som vil blomstre og gro, ser vi konservative et samfunn som trolig vil degenerere. Dette fordi man tror at de negative aspektene ved menneskenaturen vil kunne utfolde seg uhindret og lede samfunnet i en stadig mer hedonistisk retning. Slike eksempler skal man ikke lete lenge etter i våre moderne verdiliberale samfunn, slik som i dating-kulturen eller det stadig mer liberale synet på abort.

Vi konservative ønsker også frihet for enkeltindividet, men vi forstår at dersom samfunnet i sin helhet skal blomstre, må vi legge bånd og begrensninger på menneskenaturen. For det er nettopp samfunnene som har evnet å begrense menneskets mest grunnleggende drifter og lyster, som har utviklet sivilisasjonen og ført oss ut av denne naturtilstanden, som åpenbart er brutal og kaotisk. Dette ser man tydelig blant de som fremdeles lever i stammesamfunn rundt om i verden. De tilbringer ikke sine liv i en naken lykkerus av sex og kjærlighet, men heller i nærmest uendelige territoriale konflikter som påfører enorm lidelse på de små stammesamfunnene.

Vi konservative anser staten som en streng nødvendighet, en slags skolemester som kan disiplinere klassen til ro og orden, slik at vi faktisk kan få gjort noe produktivt. Videre anerkjenner vi verdien av tradisjonene, tanken om at institusjoner, normer og verdier som eksisterer i samfunnet, eksisterer av en grunn. De har overlevd og har dermed verdi som samfunnsopprettholdende, selv om vi som lever i dag kanskje ikke helt klarer å se verdien eller funksjonen av dem. Her skiller vi oss fra de liberale og sosialistene, som gjerne ser slike verdier, normer og institusjoner som enten noe som undertrykker enkeltindividets frihet, eller som tjener interessene til den styrende klassen. Fra dette perspektivet, som anerkjenner verdien av det eksisterende, som ser behovet for lov, orden og visse begrensninger på menneskenaturen, utledes resten av den grunnleggende konservative politikken. Altså kampen for bevaringen og styrkingen av det Edmund Burke kalte «the little platoons» – de små enhetene som samfunnets stabilitet hviler på: familien, kirken og lokalsamfunnet. Dette utgjør grunnmuren i konservatismen for meg – ivaretakelsen av fortidens verdier, tradisjoner og institusjoner, til gavn for fremtidens kommende slekter. Tanken om at vi har arvet et samfunn eller et land fra våre forfedre, som vi er forpliktet til å etterlate i bedre stand til våre barn.

Men hvis dette er det mest grunnleggende i konservatismen, hvorfor er det da nødvendig å tillegge «nasjonal» foran «det konservative» i ens politiske filosofi? Holder det ikke bare med «konservativ»?

Hvorfor nasjonalkonservativt?

Det er sant at vanlig konservatisme ofte inkluderer elementer av det nasjonale. Kjærligheten til ens lokalsamfunn kan lett overføres til en forkjærlighet for ens fedreland. Men hvorfor er det da nødvendig å understreke at man først og fremst er nasjonalkonservativ, og ikke bare en konservativ? For mange handler det om å tydeliggjøre hvilket element av det konservative tankegodset som er i ens ideologiske førersete. For eksempel kan en kristenkonservativ vektlegge viktigheten av kirken og det internasjonale fellesskapet av kristne høyere enn han verdsetter det nasjonale fellesskapet. Dette fenomenet ser vi ofte i dag, både blant enkelte kristenkonservative i Vesten, men kanskje særlig i den islamske verden, der lojalitet og kjærlighet til fellesskapet av muslimer rundt om i verden (ummah) ofte står sterkere enn kjærligheten til deres relativt unge og konstruerte stater. Et annet eksempel er såkalte liberalkonservative, som først og fremst vektlegger liberale verdier og politisk opptatthet av å fremme næringsinteresser.

Derfor mener jeg det er berettiget å tilføye «nasjonal» til det konservative begrepet. Men hva vil det si å være nasjonal? Kan man være nasjonal uten å være konservativ? Ja. Nasjonalisme kan manifestere seg i ulike former og ideologier, og det er ikke nødvendigvis knyttet utelukkende til konservative verdier. Nasjonalisme kan også være en sentral del av liberale eller sosialistiske ideologier, avhengig av hvordan den nasjonale identiteten og interesser blir definert og forfulgt innenfor disse rammene.

Om nasjonalkonservatisme, nasjonalisme og populisme

Før vi starter med å beskrive hva det nasjonalkonservative er, så må vi begynne med det nasjonale. Hva vil det si å ha et nasjonalt politisk syn? For meg vil det å være nasjonal si at en er fylt av en dyp forkjærlighet for ens egen nasjon, kultur og identitet. Samtidig som at man alltid legger de såkalte nasjonale interessene til grunn for enhver politisk vurdering eller beslutning. Men så reises spørsmålene: Hva er da en nasjon, og hva er de nasjonale interessene?

En nasjon er ikke det samme som en stat. En nasjon er et folk som deler felles kultur, språk, historiske erfaringer og ofte felles verdier og religion. Det norske folk utgjør en nasjon, og Norge, i kraft av å være nordmennenes hjemland, er dermed en nasjonalstat. Dette er en stat hvis grenser i stor grad samsvarer med grensene til nasjonen. Dette skiller seg fra en ikke-nasjonal stat, som kan være en stat som inneholder en rekke ulike nasjoner eller deler av nasjoner, noe som dessverre er standarden blant mange dysfunksjonelle stater i Europa, Afrika og Midtøsten. Det er også mulig å ha en nasjon uten en tilhørende stat, eller tilhøre en annen nasjonalstat, slik som samene i Norge. Samene er en nasjon i kraft av å ha en felles kultur, språk (til en viss grad) og identitet. Men, siden de ikke er politisk suverene, er de en nasjon uten en stat.

Men hva er da de såkalte nasjonale interessene? De nasjonale interessene eller nasjonale målene er svært grunnleggende politiske mål som gjennomsyrer all annen politikk drevet av dem som er nasjonalsinnede. Disse målene vil selvfølgelig variere fra nasjon til nasjon gitt deres geografiske og geopolitiske omgivelser. Men de vil etter mitt syn i stor grad følge samme mønster. Den mest grunnleggende nasjonale interessen er å sørge for nasjonens politiske og kulturelle overlevelse. Dette gjennom å sikre en samfunnsordning basert på lov og orden slik at folket kan utøve sine liv i ro og fred, og nasjonens kultur, språk og verdier kan dyrkes uten fremmed innblanding eller overstyring.

Den neste grunnleggende nasjonale interessen vil være det å sikre politisk kulturell og nasjonal selvstendighet eller suverenitet. Altså det å sikre at ingen annen nasjon dominerer eller utnytter ens egen. Og gjennom slik utnytting ødelegger nasjonens egenart.

Den siste grunnleggende nasjonale interessen vil være det å sikre sin nasjons strategiske interesser. Så som å sikre tilgang til havet, sikre tilgang til energiressurser (fordi det også sørger for en stor grad av selvstendighet), eller sikre tilgang til en buffersone som kan beskytte nasjonen mot mulige trusler.

I hvor stor grad en eller alle av disse interessene vil være styrende for de nasjonalsinnede, vil være avhengig av den gitte nasjonens styrke, historie og andre lokale forutsetninger. Man kan for eksempel se for seg en samisk nasjonalist som nok trolig vil være mest opptatt av den primære nasjonale interessen, altså det å styrke og sikre den samiske kulturelle identitet mot eksempelvis fornorskningspolitikk. Vedkommende vil altså trolig være mindre opptatt av å løsrive samene som en egen nasjon, og ellers sikre samenes strategiske interesser, fordi samene som nasjonalenhet er for få og for kulturelt oppdelte til å ha total suverenitet som et realistisk mål. Men det er ikke gitt at en nasjonalsinnet samisk person vil være enig med meg i denne vurderingen.

Mye ut av det jeg har nevnt vil trolig virke selvsagt for de fleste. Er da ikke disse målene styrende for all vår politikk og alle våre politikere? Slik var det en gang, men slik er det dessverre ikke nå lenger.

I Norden var det trolig slik at fram til ca. 1980-tallet var alle i landenes politiske klasse nasjonale til en eller annen grad, med unntak av kommunistene. Det norske Arbeiderparti hadde en særdeles tydelig nasjonal profil fra etterkrigstiden, - gjennom sin nasjonsbygger-periode og utover 1970-tallet. Men i dag er det ytterst få i den politiske klasse som ennå har et tydelig nasjonalsinnet verdigrunnlag.

Det dominerende verdigrunnlaget i dag blant den politiske klassen er nok internasjonalisme. Altså at politikkutformingen domineres av hensyn til interessene til internasjonale og overstatlige organisasjoner, minoriteter og grupper som anses som undertrykte, gjerne i andre land, samt hensyn til klimaspørsmålet. De andre grunnleggende verdigrunnlagene som fremdeles er til stede i dag i den politiske klassen, dog ikke like dominerende som det internasjonalistiske, er liberalkapitalismen med sin individ- og profittfokus, samt det marxistiske. Det er nok det marxistiske, med sin tese om klassekamp som historiens drivkraft, som ligger lengst unna og havner oftest i konflikt med nasjonale verdigrunnlag. Dette skyldes nettopp teorien om klassekamp, altså tesen om at samfunnets verdier, dets normer og institusjoner er etablert av en herskende klasse med det singulære formål å utnytte og undertrykke arbeiderklassen. Og at historien drives frem gjennom en klasseorientert konflikt mellom eierne av produksjonsmidlene (kapitalistene) og arbeiderne.

I dag er denne teorien om klassekamp oppgradert blant moderne marxister til heller å handle om nye kamper. Enten det er den undertrykte brune minoriteten i Vesten versus den hvite herskende klassen, eller kampen mellom det undertrykkende heteronormative samfunnet og de undertrykte skeive i LGBT-samfunnet. Dette verdigrunnlaget står langt fra det nasjonale, nettopp fordi det i sin essens er konfliktorientert og dermed virker destabiliserende på samfunnskontrakten og det nasjonale fellesskapet.

Der hvor det marxistiske verdigrunnlaget ønsker å dekonstruere samfunnet til fordel for en minoritet x, mens det liberal-kapitalistiske verdigrunnlaget ønsker å fremme enkeltindivider og bedrifters interesser til det ytterste, så ønsker det nasjonale verdigrunnlaget, i hvert fall i teorien, det å sette hele nasjonens interesser i første rekke. Dette er i hvert fall idealet som man ønsker å strekke seg etter. I enkelte land har nettopp det nasjonale mål om klassesamarbeid framfor klassekamp gitt frukter, slik som det tradisjonelle trepartssamarbeid i Norge, hvor arbeidsgiver og arbeidstaker møtes til forhandlinger i regi av staten med formål om å forhindre konflikter som vil gå utover storsamfunnet. Den nasjonalsinnende ønsker altså å oppmuntre til samarbeid, fremfor kamp, mellom de ulike klassene i samfunnet. Dette for å fremme de nasjonale interessene som gagner folket på tvers av klasseskiller.

Det nasjonale verdigrunnlaget er altså et syn basert på fedrelandskjærlighet og et ønske om politikk som gagner hele nasjonen på tvers av klasseskiller. Men, vil du kanskje si: Har da ikke det nasjonale, eller nasjonalismen noe negativt, noe fremmedfiendtlig noe diskriminerende, noe som vil føre verden i krig, ved seg? Det er jo dette vi har lært fra historiebøkene. Jo, det kan være det. Nasjonalismen er som ild, den er ikke farlig i seg selv og den har et enormt potensial, men alt handler om hvordan den brukes.

Det er her man må skille mellom den nasjonale fedrelandskjærligheten, og det som kan kalles nasjonalsjåvinisme. Altså det å skille mellom å være glad i sitt land, det å være takknemlig for det samfunnet man har fått, og det å mene at ens land er overlegent alle andre og derfor har en rett til å undertrykke andre nasjoner. Det er naturlig at man er glad i sin egen familie, uten at man dermed hater naboene sine. Det nasjonale har store potensialer ved seg, men det forutsetter langttenkende  nasjonale og konservative politikere som kan håndtere denne ilden slik at den er til gagn for landet, uten at den løper løpsk i form av nasjonalsjåvinismen.

Men hva da med det konservative? Holder det ikke å være nasjonal? Hvorfor må man spesifisere det som nasjonalkonservatisme?

Nasjonalismen i seg selv er antageligvis den mest eksplosive og potente ideologiske drivkraften som finnes, men den er på mange måter en sekundærideologi og ikke en primærideologi, slik konservatismen, liberalismen og sosialismen er. Dette er fordi nasjonalismen så lett lar seg kombinere med primærideologiene på en måte som disse ikke kan kombineres på med hverandre. Man kan se for seg at nasjonalismen er drivstoffet mens primærideologien er maskinen.

Ta for eksempel liberalnasjonalisme, som kan sies å være det ideologiske fundamentet til land som USA og tildels Frankrike. Ellers så kan også nasjonalismen selvfølgelig kombineres med sosialismen i det velkjente og ofte misforståtte begrepet nasjonalsosialisme/nazisme. Jeg sier misforstått her fordi de internasjonalt orienterte sosialistene har gjort et formidabelt forsøk på å distansere seg fra nazismen og heller forkle det som et rent høyreorientert prosjekt. Uten reell tilknytning til sosialismen utover navnet nasjonalsosialisme.

Mange misforståtte og feilinformerte mennesker setter ofte likhetstrekk mellom nasjonalsosialismen og nasjonalkonservatisme i dag. De vil som regel komme med ideologisk oppgulp slik som fraser om at «fascisme/nazisme er kapitalismens siste form» eller noe slikt. Videre vil de lese historiebøkene slik fanden leser Bibelen, og erklære at nazismen åpenbart var konservativ i sin ånd og at sosialisme-biten av navnet bare var til pynt for å lure arbeiderklassen. Det vil være for tidkrevende å gå inn i alle de historiske detaljene her, men at nazismen åpenbart har sterke sosialistiske trekk og på mange måter kan beskrives som et særskilt tysk idéhistorisk prosjekt, er åpenbart for dem som leser kildematerialet som ideologien bygger på. I den forbindelse vil jeg anbefale folk å lese boken «Nazismens idéunivers» skrevet av Carl Müller Frøland i 2017.

Nasjonalkonservatismen er dog noe nærmere beslektet fascismen, i hvert fall når det kommer til respekten for tradisjon, det hierarkiske samfunn og det autoritative, men med en tydelig avstand til det totalitære og dets inngripen i for eksempel familieliv, privatliv og respekt for religion. Et annet element som kan være beslektet med de ovennevnte ideologiene, og som nok må nevnes når man snakker om nasjonalkonservatisme i dag, er populismen.

Populismen er langt mer enn hva dens motstandere gjerne fremstiller den som. Populisme har i vår tid blitt en slags merkelapp som klistres på all politikk som en selv ikke liker, men som tross alt får populær støtte. Populismen er mer enn som så, så vel som at det er mer enn det å drive politikk etter hvor vinden til enhver tid måtte blåse. Slikt er opportunisme, ikke populisme. Populisme er en sekundær ideologi, lik nasjonalismen, som lett kan kombineres med hovedideologiene. Man har både høyrepopulister og venstrepopulister. Det er store forskjeller på hva slags politiske løsninger de har, men med flere fellesnevnere. Felles for alle former for populisme er et grunnsyn som deler politikken inn i en kamp mellom det gode folket mot korrupte eliter, et syn på at folket og folkeviljen er suveren og et ønske om karismatisk politikk som binder folk sammen og leder som én politisk kraft. Populismen har blant annet gjennom sin respekt for vanlige folks interesser vært en særdeles potent ideologi, og har klart å mobilisere folk i bevegelser for kandidater så forskjellige som Marine Le Pen og Bernie Sanders.

Nasjonalismen og populismen har som vi ser flere fellesnevnere, spesielt i respekten for folkets interesser, og det er derfor ikke unaturlig at mange av bevegelsene vi har sett de siste årene har vært sammenblandinger av populisme og nasjonalisme. Roger Eatwell og Matthew Goodwin har omtalt denne krysningen som nasjonalpopulisme, og beskriver fenomenet godt i sin bok National Populism: The Revolt Against Liberal Democracy fra 2018. Jeg vil dog påstå at begrepet nasjonalkonservativ er det mest beskrivende, da det i større grad vektlegger det ideologiske innholdet (inkludert det folkelige som populismen innebærer) som viktigere enn den populistiske fremføringen av budskapet.

På bakgrunn av dette er det derfor for meg naturlig å kalle meg en nasjonalkonservativ fremfor utelukkende en konservativ, populist eller nasjonalpopulist. En viktig ting å merke seg om nasjonalkonservatisme som verdenssyn, er at den først og fremst er nasjonal. Det vil si at nasjonalkonservative i Norge er noe annet enn nasjonalkonservative i Finland, Ungarn eller Sveits. Dette er fordi hvert land vil ha sin egen versjon av ideologien bygget på sine nasjonale tradisjoner, verdier og historie.

En grunn til at jeg tror at mange har vegret seg for å bli identifisert med nasjonalkonservatismen, er nettopp frykt for å bli sammenlignet med bevegelse X i land Y. Nettopp fordi det er vanskelig å sammenligne. Fordi ideologien er forskjellig. Noe som er i stor kontrast til for eksempel sosialismen, som i kraft av sin forsøkte universelle natur er langt mer lik fra land til land. Det samme kan ikke sies om verdensanskuelsen som Vi kan hvis vi vil er skrevet ut ifra.

Denne boken er skrevet ut fra mitt perspektiv, et perspektiv som jeg anser som nasjonalkonservativt, og som jeg nå håper at leseren i større grad forstår betydningen av selve begrepet og hvorfor det er viktig å adskille dem fra det rent konservative. Det er en merkelapp man ikke skal være redd for å bruke om seg selv.

